作者:方岳
標題:哨遍
內容:月曰不然，君亦怎知，天上從前事。吾語汝，月豈有弦時。奈人間井觀乃爾。休浪許。歷家繆悠而已。誰雲魄死生明起。又明死魄生，迴圈晦朔，有老兔、自熙熙。妄相傳、月溯日光餘。嗟萬古誰知了無虧。玉斧修成，銀蟾奔去，此言荒矣。噫。世已堪悲。聽君歌復解人頤。桂魄何曾死，寒光不減些兒。但與日相望，對如兩鏡，山河大地無疑似。待既望觀之。冰輪漸側，轉斜才一鉤耳。論本來不與中秋異。恐天問靈均未知此。又底用、咸池重洗。乾坤一點英氣。寧老人問世。飛上天來，摩挲月去，才信有晴無雨。人生圓缺幾何其。且徘徊、與君同醉。